2000-YIL PAXTA HOSILINI YIG‘IShTIRIB OLIShNI UYuShQOQLIK BILAN O‘TKAZISh ChORA-TADBIRLARI TO‘G‘RISIDA

2000-yil paxta hosilini yig‘ishtirib olishni uyushqoqlik bilan o‘tkazish maqsadida Vazirlar Mahkamasi qaror qiladi:
 1. O‘zbekiston Respublikasi Qishloq va suv xo‘jaligi vazirligi (Xoltoyev), “O‘zdavpaxtasanoatsotish” uyushmasi (Zikriyoyev), “O‘zqishloqxo‘jalikta’minottuzatish” davlat-kooperativ qo‘mitasi (Yusupov), boshqa vazirliklar va idoralar, Qoraqalpog‘iston Respublikasi Vazirlar Kengashi, viloyatlar va tumanlar hokimliklari, qishloq xo‘jaligi korxonalari rahbarlari paxta terish mashinalari, transport traktorlari, paxta tashish uchun maxsus jihozlangan yuk avtomobillari, paxta tozalash zavodlari, paxta tayyorlash punktlari hamda quritish-tozalash sexlari shu yil 1-sentabrgacha hozirlab qo‘yilishini, shuningdek, xo‘jaliklarga talab qilingan miqdorda fartuklar, brezentlar va yig‘im-terimni qisqa muddatlarda hamda nobudgarchiliksiz o‘tkazish uchun zarur bo‘lgan boshqa moddiy-texnika resurslari yetkazib berilishini ta’minlasinlar.
 2. O‘zbekiston Respublikasi Qishloq va suv xo‘jaligi vazirligi (Xoltoyev), “O‘zqishloqxo‘jalikta’minottuzatish” davlat-kooperativ qo‘mitasi (Yusupov), Qoraqalpog‘iston Respublikasi Vazirlar Kengashi, viloyatlar hokimliklari:
 g‘o‘za bargini to‘kish 2000-yil 20-sentabrdan kechiktirmasdan, Qoraqalpog‘iston Respublikasi va Xorazm viloyatida esa shu yil 25-sentabrdan kechiktirmay tugallangan holda eng qulay muddatlarda sifatli o‘tkazilishini ta’minlasinlar. G‘o‘za bargini to‘kishni yerda olib borish usuli bilan o‘tkazish uchun texnika vositalari va apparatlar tayyorlab qo‘yilishiga birinchi darajali ahamiyat bersinlar;
 hosil paxta terish mashinalari bilan 1-ilovada nazarda tutilgandan kam bo‘lmagan hajmda yig‘ishtirib olinishini ta’minlasinlar;
 dalalarni “Keys” gorizontal shpindelli mashinalarning ishlashi uchun tayyorlashga alohida e’tibor bersinlar, har bir ana shunday mashina uchun kamida 140 gektar paxta maydoni ajratilishini ta’minlasinlar. Gorizontal shpindelli mashinalardan unumli foydalanilishi uchun shaxsiy javobgarlik Qoraqalpog‘iston Respublikasi Vazirlar Kengashi Raisi, viloyatlar va tumanlar hokimlari va “O‘zqishloqxo‘jalikta’minottuzatish” davlat-kooperativ qo‘mitasi hamda uning hududiy bo‘linmalari rahbarlari zimmasiga yuklansin.
 3. “O‘zqishloqxo‘jalikta’minottuzatish” davlat-kooperativ qo‘mitasi (Yusupov), “O‘zqishloqxo‘jalikmash-xolding” xolding kompaniyasi (Matchonov) paxta terish mashinalari, shuningdek, paxta yig‘im-terimi va tayyorlashda band bo‘lgan boshqa texnika uchun dvigatellar, uzellar, agregatlar va boshqa materiallarning almashtirish fondlarini tashkil etsinlar, ularning belgilangan joylarga zudlik bilan yetkazib berilishini ta’minlasinlar.
 4. “O‘zbekiston havo yo‘llari” milliy aviakompaniyasi (Ro‘zmetov), O‘simliklarni himoya qilish va agrokimyoviy-tadqiqotlar respublika markazi (Muhamadaliyev) O‘zbekiston Respublikasi Qishloq va suv xo‘jaligi vazirligi hamda “O‘zagrokimyota’minot” birlashmasining buyurtmanomalari bo‘yicha g‘o‘za bargini to‘kish uchun zarur bo‘lgan miqdorda samolyotlar va maxsus motodeltoplanlar ajratsinlar.
 5. Paxta yig‘im-terimi qatnashchilarini moddiy rag‘batlantirishni kuchaytirish maqsadida xo‘jaliklarga paxta terimi uchun dalalardagi mavjud hosilga qarab tabaqalashtirilgan haq to‘lash tavsiya qilinsin.
 Qo‘l terimida:
 terilgan 1 kilogramm o‘rta tolali nav paxta uchun kamida 14 so‘m, ingichka tolali paxta uchun 16 so‘m;
 terilgan 1 kilogramm o‘rta tolali urug‘lik paxta uchun kamida 16 so‘m, ingichka tolali paxta uchun 18 so‘m haq to‘lansin.
 Mashina-traktor parklari va xo‘jaliklar mexanik-haydovchilarga ikki qatorli vertikal shpindelli paxta terish mashinasida terilgan bir tonna paxta uchun kamida 300 so‘m, to‘rt qatorli mashinada terilgan paxta uchun kamida 200 so‘m, ikki qatorli gorizontal shpindelli mashinada terilgan paxta uchun kamida 150 so‘m miqdorida haq to‘laydilar.
 Terimchilar va paxta terish mashinalarining mexanik-haydovchilari bilan har besh kunda hisob-kitob qilinsin.
 6. Moliya vazirligi huzuridagi Davlat ehtiyojlari uchun xarid qilinadigan qishloq xo‘jaligi mahsulotlarining hisob-kitob jamg‘armasi, Markaziy bank va boshqa tijorat banklari terimchilar va paxta terish mashinalarining mexanik-haydovchilari bilan, shuningdek, paxtani yuklash, tushirish, tayyorlash, transportda tashish, joylashtirish hamda ishlov berish, paxta terish texnikasiga texnika xizmati ko‘rsatish va tuzatishda band bo‘lgan xodimlar bilan o‘z vaqtida hisob-kitob qilish uchun xo‘jaliklarni, mashina-traktor parklarini, tayyorlov punktlarini, paxta tashuvchilarni, paxta tozalash zavodlarini mehnatga haq to‘lashning idoraviy ichki normativlari bo‘yicha o‘z vaqtida mablag‘ va yetarli miqdorda naqd pul bilan ta’minlasinlar.
 7. O‘zbekiston Respublikasi Qishloq va suv xo‘jaligi vazirligi, Qoraqalpog‘iston Respublikasi Vazirlar Kengashi, viloyatlar va tumanlar hokimliklari shirkat xo‘jaliklari va boshqa qishloq xo‘jaligi korxonalari har bir oila, ijara pudrati va boshqa ichki xo‘jalik bo‘linmalari bilan topshirilgan paxta xomashyosining amaldagi hajmi va sifati asosida hisob-kitob qilinishini ta’minlash ustidan doimiy nazorat o‘rnatsinlar.
 Xo‘jalik ichki pudrati ayrim bo‘linmalari zararlari boshqa bo‘linmalar daromadlari hisobiga qoplanishi qat’iy taqiqlansin.
 8. Andijon, Namangan va Farg‘ona viloyatlari hokimliklari Jizzax va Sirdaryo viloyatlari xo‘jaliklari bilan tuzilgan shartnomalarga ko‘ra 2-ilovaga muvofiq ortiqcha mehnat resurslari yuqorida ko‘rsatib o‘tilgan viloyatlarga paxta terimiga safarbar qilinishini tashkil etsinlar.
 “O‘zbekiston temir yo‘llari” davlat-aksiyadorlik kompaniyasi, “O‘zavtotrans” davlat korporatsiyasi paxta terimiga jalb qilingan odamlarning tayinlangan joylarga olib borilishini ta’minlasinlar.
 9. “O‘zavtotrans” davlat korporatsiyasi “O‘zdavpaxtasanoatsotish” uyushmasi buyurtmanomalariga ko‘ra tuzilgan shartnomalar asosida respublika mintaqalari bo‘yicha paxta tashish uchun zarur miqdorda yuk mashinalari ajratilishini ta’minlasin.
 10. “O‘zqishloqxo‘jalikmash-xolding” xolding kompaniyasi va “O‘zqishloqxo‘jalikta’minottuzatish” davlat-kooperativ qo‘mitasi paxta yig‘im-terimi mavsumida qatnashuvchi paxta terish mashinalari va boshqa texnikaning uzluksiz ishlashini tashkil etishda paxta ekuvchi xo‘jaliklarga va mashina-traktor parklariga amaliy yordam ko‘rsatish maqsadida viloyatlarga 3-ilovaga muvofiq sanoat korxonalarini biriktirib qo‘ysinlar.
 11. “O‘zneftmahsulot” aksiyadorlik kompaniyasi (Ahmedov) yonilg‘i-moylash materiallari xo‘jaliklarga, fermyerlarga, mashina-traktor parklariga va paxta tozalash sanoati korxonalariga yig‘im-terim ishlarini bajarish uchun zarur bo‘lgan miqdorda uzluksiz yetkazib berilishini ta’minlasin.
 12. “O‘zbekbirlashuv” (Bekchonov), “O‘zbeksavdo” (Fayziyev) kompaniyalari, “O‘zdonmahsulot” davlat korporatsiyasi (Najmiddinov) paxta yig‘im-terimi qatnashchilarini oziq-ovqat va boshqa xalq iste’mol tovarlari bilan uzluksiz ta’minlash masalalarini o‘z vaqtida hal qilsinlar.
 13. O‘zbekiston Respublikasi Sog‘liqni saqlash vazirligi (Nazirov) paxta yig‘im-terimida band bo‘lgan xodimlarga zarur tibbiy yordam ko‘rsatilishini ta’minlasin.
 14. O‘zbekiston Respublikasi Madaniyat ishlari vazirligi (Jo‘rayev), Pochta va telekommunikatsiyalar agentligi (Abdullayev) hosil yig‘im-terimi davrida terimchilarga madaniy xizmat ko‘rsatishni tashkil etsinlar, san’at ustalari va adabiyot namoyandalarining xo‘jaliklarga borishlarini, gazeta va jurnallar o‘z vaqtida yetkazib berilishini nazarda tutsinlar.
 15. “O‘zteleradio” kompaniyasi (Ko‘chimov) zamonaviy usullarni amaliyotda qo‘llagan holda paxta yetishtirish va uni terib olishda yuqori natijalarga erishgan ishlab chiqarish ilg‘orlari terimchilar, mexanik haydovchilar, ijarachilar, fermyerlar, xo‘jaliklar rahbarlariga alohida e’tibor qaratgan holda 2000-yilgi paxta yig‘im-terimining borishini radio va televideniyeda muntazam ravishda yoritib borsin.
 16. Mazkur qarorning bajarilishini nazorat qilish Bosh vazir o‘rinbosari T. Xoltoyev va O‘zbekiston Respublikasi Prezidentining Davlat maslahatchisi I. Jo‘rabekov zimmasiga yuklansin.